text: Knallertkører mister livet efter sammenstød med bil 
  28 oktober 2017 kl. 08.37
  En bilist ramte lørdag morgen en knallertkører på Ølufvad Hovedvej ved Esbjerg.
  På den trafikerede Ølufvad Hovedvej skete her til morgen en ulykke. Henvendelsen om trafikulykken kom kl. 07.47. En mandlig knallertkører har mistet livet.
  På en lige strækning blev knallertkøreren ramt af en bilist. Selv om han blev behandlet på stedet, var der ikke meget at gøre, og han blev erklæret død på stedet, oplyser vagtchef Ivan Gohr Jensen fra Syd- og Sønderjyllands Politi.
  - Sundhedspersonalet vurderer hurtigt, at manden er død på stedet, siger vagtchefen til TV SYD
  Bilen og knallertkøreren kørte i samme retning på vejen mod Varde. Ifølge vagtchefen er politiet ved at underrette de pårørende.
  En bilinspektør skal nu klarlægge de nærmere omstændigheder omkring ulykken.
  Ulykken var medvirkende til, at hovedvejen i nogle timer var lukket, men der er nu igen blevet åbnet for trafikken.
  